Interdik gevra teen inhuldiging van nuwe ministersOPVOLG: Die Wes-Kaapse hooggeregshof het die dringende aansoek van die hand gewys. Lees die opvolgberig hier. Argieffoto. Mmusi Maimane, leier van die DA, het Vrydag gesê sy party gaan ŉ dringende aansoek in die Wes-Kaapse hooggeregshof bring om ŉ interdik te kry om te verhoed dat die nuwe ministers ingehuldig word. Dit kom ná president Jacob Zuma Donderdagaand laat die minister van finansies, Pravin Gordhan, afgedank het en die voormalige minister van binnelandse sake, Malusi Gigaba, in sy plek aangestel het. Verskeie ministers en adjunkministers is na ander portefeuljes geskuif, terwyl sommige hul poste kwyt is. “Zuma se vervanging van die ministers met diegene wie se integriteit bevraagteken kan word, het sy selfdienende projek van staatskaping voltooi. Ons moet nou optree, aangesien ons land en gedeelde toekoms daarvan afhang.” Die nuwe ministers is veronderstel om vanaand 18:00 ingehuldig te word. “Ons wil die implementering van hierdie kabinetskommeling keer.” Volgens Maimane hou Zuma se nuutste kabinetskommeling verreikende gevolge vir die toekoms van die land in. Maimane het gesê Zuma moet uit sy amp verwyder word en dat dit die parlement se rol is om dit te doen. Hy het ŉ beroep op lede van die publiek gedoen om op 7 April saam met hom aan ŉ optog deel te neem na Luthuli Huis om die ANC te versoek om hul mosie van wantroue te steun. “Ons land het ŉ belangrike keerpunt bereik. Zuma en sy gevolg van leuenaars en plunderaars het dit duidelik gemaak dat hulle eerste kom en die mense van Suid-Afrika laaste. Ons land verdien beter as die verraderlike optrede van diegene in beheer. Die tyd vir verandering is nou en ons as Suid-Afrikaners moet saamstaan en opstaan vir dit waarvoor so baie mense hul lewens gegee het,” het Maimane gesê.